10. การควบคุมภายใน

บริษัทฯ มีระบบการควบคุมภายในที่เหมาะสมและเพียงพอ เพื่อการตรวจสอบ กำกับดูแล
และป้องกันไม่ให้ผู้บริหารนำทรัพย์สินของบริษัทฯ
และบริษัทย่อยไปใช้โดยมิชอบหรือโดยไม่มีอำนาจเพียงพอ
ทั้งนี้ผู้ตรวจสอบบัญชีของบริษัทฯยังได้แสดงความเห็นเกี่ยวกับความเพียงพอของระบบการควบคุมภายใน
ตามเอกสารแนบท้าย 3 นอกจากนี้เพื่อป้องกันไม่ให้เกิดผลกระทบต่อการดำเนินธุรกิจ บริษัทฯ
ยังมีการประเมินความเสี่ยงทั้งภายในและภายนอกที่อาจมีผลกระทบต่อการดำเนินธุรกิจอย่างสม่ำเสมออีกด้วย

อนึ่งเพื่อให้บริษัทมีระบบการกำกับดูแลกิจการที่ดีได้มาตรฐาน มีความโปร่งใส
และเป็นไปในแนวทางที่ถูกต้องตามข้อบังคับของตลาดหลักทรัพย์แห่งประเทศไทย
บริษัทจึงกำหนดให้มีสายตรวจสอบภายใน และเพื่อให้เกิดความคล่องตัวในการทำงาน
อนึ่งสายตรวจสอบภายในจะรายงานผลการประเมินการควบคุมภายในและการตรวจสอบโดย
เสนอโดยตรงให้แก่กรรมการผู้จัดการ คณะกรรมการตรวจสอบ และสายตรวจสอบภายใน
โดยนำเสนอรายงานโดยตรงให้แก่ทั้งสามฝ่ายพร้อมกัน

ที่ประชุมคณะกรรมการบริษัท ครั้งที่ 2/2546 วันที่ 21 กุมภาพันธ์ 2546
ซึ่งองค์ประชุมประกอบด้วยคณะกรรมการตรวจสอบ 2 ท่าน
ได้ประเมินผลความเพียงพอของระบบการควบคุมภายในประจำปี 2545 โดยสรุปได้ดังนี้

1.  องค์กรและสภาพแวดล้อม

บริษัทฯ ได้กำหนดเป้าหมายการดำเนินธุรกิจที่ชัดเจนและวัดผลได้
และใช้เป้าหมายที่กำหนดนั้นเป็นแนวทางในการปฏิบัติงานของพนักงาน
ทั้งนี้ได้ทบทวนเป้าหมายการปฏิบัติงานแล้วว่าได้ดำเนินการอย่างรอบคอบ
และพิจารณาถึงความเป็นไปได้ของเป้าหมายที่กำหนด
ตลอดจนมีการวิเคราะห์ถึงสิ่งจูงใจหรือผลตอบแทนแก่พนักงานว่าเป็นไปอย่างเหมาะสม

บริษัทฯ มีการจัดโครงสร้างองค์กรที่ช่วยให้สามารถดำเนินงานได้อย่างมีประสิทธิภาพ
และมีข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการรวมทั้งบทลงโทษหากมีการฝ่าฝืน
รวมทั้งมีการจัดทำนโยบายและระเบียบวิธีปฏิบัติงานเป็นลายลักษณ์อักษรในธุรกรรมด้านการเงิน
การจัดซื้อ และการบริหารที่รัดกุมและสามารถป้องกันการทุจริตได้
นอกจากนี้ในการกำหนดนโยบายและแผนการปฏิบัติงาน
บริษัทได้คำนึงถึงความเป็นธรรมต่อคู่ค้าอีกด้วย

2.  การบริหารความเสี่ยง

บริษัทฯ
มีการประเมินปัจจัยความเสี่ยงทั้งภายนอกและภายในซึ่งอาจมีผลกระทบต่อการดำเนินธุรกิจอย่างสม่ำเสมอ
โดยวิเคราะห์ถึงสาเหตุและกำหนดแนวทางในการลดความเสี่ยงเหล่านั้นด้วย บริษัทฯ
ได้แจ้งให้พนักงานที่เกี่ยวข้องรับทราบและปฏิบัติตามมาตรการบริหารความเสี่ยงที่กำหนดไว้
รวมทั้งมีการติดตามว่าหน่วยงานต่างๆได้ปฏิบัติตามแผนการบริหารความเสี่ยงที่กำหนดไว้หรือไม่

3.  การควบคุมการปฏิบัติงานของฝ่ายบริหาร

บริษัทฯ
มีการกำหนดขอบเขตหน้าที่และวงเงินอำนาจอนุมัติของฝ่ายบริหารในแต่ละระดับอย่างชัดเจนและเป็นลายลักษณ์อักษร
โดยแบ่งแยกหน้าที่ความรับผิดชอบงานอนุมัติ การบันทึกรายการบัญชีและข้อมูลสารสนเทศ
และการจัดเก็บทรัพย์สินออกจากกันเด็ดขาด บริษัทฯ ไม่มีธุรกรรมหรือรายการกับผู้ถือหุ้นรายใหญ่
กรรมการ ผู้บริหาร หรือผู้ที่เกี่ยวข้องกับบุคคลดังกล่าว แต่หากบริษัทฯมีการทำรายการดังกล่าว
บริษัทได้กำหนดมาตรการควบคุมในการทำธุรกรรม
โดยจะต้องผ่านขั้นตอนอนุมัติของคณะกรรมการบริษัทฯ หรือผู้ถือหุ้น ตามกฎเกณฑ์ของตลาดหลักทรัพย์
พร้อมทั้งเปิดเผยข้อมูลเพื่อให้เป็นไประเบียบและกฎเกณฑ์ดังกล่าวด้วย
อนึ่งในการพิจารณาอนุมัติธุรกรรมจะกระทำโดยผู้ที่ไม่มีส่วนได้เสียในธุรกรรมนั้น
และในการพิจารณาอนุมัติธุรกรรมบริษัทฯจะคำนึงถึงประโยชน์สูงสุดของบริษัทฯ เป็นสำคัญ
โดยถือเสมือนเป็นรายการที่กระทำกับบุคคลภายนอก
บริษัทฯไม่มีการอนุมัติธุรกรรมกับผู้ที่เกี่ยวข้องในลักษณะที่มีผลผูกพันบริษัทฯในระยะยาว
แต่ถ้าบริษัทมีรายการดังกล่าว บริษัทฯ
จะจัดให้มีการควบคุมและติดตามให้ปฏิบัติตามเงื่อนไขที่ตกลงกันไว้ตลอดระยะเวลาที่มีผลผูกพันบริษัทฯ
และมาตรการดังกล่าวยังครอบคลุมไปถึงการควบคุมไม่ให้ผู้ที่เกี่ยวข้องนำโอกาสและประโยชน์ของบริษัทฯ
ไปใช้เพื่อประโยชน์ส่วนตัวอีกด้วย
บริษัทฯได้ติดตามดูแลการดำเนินงานของบริษัทย่อยและบริษัทร่วมอย่างสม่ำเสมอ
รวมทั้งกำหนดทิศทางและแนวทางการดำเนินงานให้บุคคลที่บริษัทฯแต่งตั้งให้เป็นกรรมการหรือผู้บริหารในบริษัทฯดังกล่าวถือปฎิบัติอีกด้วย
บริษัทฯมีการติดตามการปฎิบัติงานของฝ่ายบริหารเพื่อให้การดำเนินงานเป็นไปตามกฏหมายที่เกี่ยวข้อง
และเพื่อลดความเสี่ยงในการประกอบธุรกิจและรักษาชื่อเสียงของบริษัทฯ
และบริษัทฯไม่เคยมีการกระทำที่ฝ่าฝืนกฎหมาย

4.  ระบบสารสนเทศและการสื่อสารข้อมูล

บริษัทมีการจัดให้มีข้อมูลที่สำคัญอย่างเพียงพอ เพื่อให้คณะกรรมการใช้ประกอบการตัดสินใจ
ทั้งนี้กรรมการของบริษัทฯ
จะได้รับหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุมอย่างน้อยภายในระยะเวลาขั้นต่ำตามที่กฎหมายกำหนด
ยกเว้นในกรณีมีการประชุมเร่งด่วน
รายงานการประชุมกรรมการมีรายละเอียดที่ผู้ถือหุ้นสามารถตรวจสอบความเหมาะสมในการปฎิบัติหน้าที่ของกรรมการได้
บริษัทฯมีระบบจัดเก็บเอกสารประกอบการบันทึกบัญชีและบัญชีต่างๆ ไว้ครบถ้วนเป็นหมวดหมู่
และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้
คณะกรรมการได้มีการพิจารณาแล้วว่าบริษัทฯใช้นโยบายการบัญชีตามหลักการบัญชีที่รับรองทั่วไป
และเหมาะสมกับลักษณะธุรกิจของบริษัทฯ

5.  ระบบการติดตาม

บริษัทฯมีการเปรียบเทียบผลการดำเนินงานว่าเป็นไปตามเป้าหมายการดำเนินธุรกิจที่กำหนดไว้หรือไม่
ในกรณีที่มีแตกต่างจากเป้าหมายที่กำหนดไว้ บริษัทฯจะดำเนินการแก้ไขภายในระยะเวลาที่เหมาะสม
พร้อมทั้งวิเคราะห์และตรวจสอบถึงสาเหตุของความแตกต่างเพื่อใช้เป็นแนวทางในการป้องกันหรือปรับปรุงต่อไป
บริษัทฯจัดให้มีการตรวจสอบการปฏิบัติตามระบบควบคุมภายในที่วางไว้อย่างส่ม่ำเสมอ และ
จะรายงานความคืบหน้าในการปรับปรุงข้อบกพร่องต่อคณะกรรมการบริษัท
และคณะกรรมการตรวจสอบ
บริษัทฯมีนโยบายให้ฝ่ายบริหารต้องรายงานต่อคณะกรรมการบริษัทฯในกรณีที่เกิดเหตุทุจริต
หรือสงสัยว่ามีเหตุการณ์ทุจริต มีการปฏิบัติที่ฝ่าฝืนกฎหมาย และมีการกระทำที่ผิดปกติอื่น
ซึ่งอาจจะกระทบต่อชื่อเสียงและฐานะการเงินของบริษัทอย่างมีนัยสำคัญ